શહેરના વિવિધ ચાર રસ્તા ઉપર ટ્રાફિક પોલીસની મદદમાં ટ્રાફિક બ્રિગેડના જવાનોને રાખવામાં અાવે છે, પરંતુ અામ નાગરિકોની નજરમાં ટ્રાફિક પોલીસ અને ટ્રાફિક બ્રિગેડના જવાનો પ્રત્યે કરપ્‍શન લેતા હોવાની માન્યતા દઢ થયેલી હોય છે. અાવા ટ્રાફિકના જવાનો શહેરના 45 ડિગ્રી તાપમાનના ધોમધખતા તાપમાં ચાર રસ્તાઅો ઉપર ફરજ બજાવતા હોય છે. અાવા ટ્રાફિક બ્રિગેડના જવાનો પૈકીના કેટલાક જવાનો માનવતાની કામગીરી કરતા હોય છે, પરંતુ તેમની કામગીરીની કોઈ નોંધ લેવામાં અાવતી નથી. અાવું જ એક કાર્ય શહેરના માનસી ચાર રસ્તા પાસે જોવા મળ્યું હતું, જેમાં બપોરના સમયે ટ્રાફિક સિગ્નલ ખૂલતાંની સાથે એક વેગનઅાર કાર બંધ પડી ગઈ હતી, જેના કારણે વાહનચાલક મુંઝાઈ ગયો હતો ત્યારે અા સ્થળે ફરજ ઉપર રહેલો ટ્રાફિક બ્રિગેડનો એક જવાન કારચાલકની મદદે અાવ્યો હતો. અા જવાને ધોમધખતા તાપમાં એકલાએ કારને ધક્કો મારી ચાર રસ્તા ક્રોસ કરાવી માનવતા દર્શાવી હતી, જે પ્રશંસાને પાત્ર છે.